Man vermoor vir sy skoene en kontantArgieffoto ŉ 20-jarige man is in hegtenis geneem in verband met ŉ moord in Jouberton in Noordwes, het die polisie Donderdag gesê. “Die verdagte is Woensdag in hegtenis geneem,” het kapt. Pelonomi Makau, woordvoerder van die polisie, gesê. “Twee mans was op pad huis toe, toe die 20-jarige hulle glo met ŉ mes gedreig en beroof het.” Een man is regs in sy bors en op sy rug gesteek. Hy is na ŉ hospitaal geneem en het met sy aankoms by die hospitaal aan sy beserings beswyk. Sy skoene en ŉ onbekende bedrag geld is gesteel. Sy vriend kon vlug. ŉ Wenk het tot die inhegtenisneming van die 20-jarige man gelei. Hy sal Vrydag op aanklag van moord in die Klerksdorp-landdroshof verskyn.